ไม่หวังแบงก์รัฐดันจีดีพี คาดงานนี้ปล่อยกู้8พันล.
คลังไม่หวังมหกรรมแบงก์รัฐช่วยดันจีดีพีได้ ขอแค่ช่วยหนุนช่องทางเงินกู้ คาดปล่อยสินเชื่อได้ 8,000 ล้านบาท
24 มิ.ย. 2558

คลังไม่หวังมหกรรมแบงก์รัฐช่วยดันจีดีพีได้ ขอแค่ช่วยหนุนช่องทางเงินกู้ คาดปล่อยสินเชื่อได้ 8,000 ล้านบาท 
นายรังสรรค์ ศรีวรศาสตร์ ปลัดกระทรวงการคลัง เปิดเผยว่า งานมหกรรมแบงก์รัฐเพื่อประชาชน ระหว่างวันที่ 27-28 มิ.ย.นี้ ใน 5 จังหวัดพร้อมกันทั่วประเทศไทย คาดว่าจะมีผู้เข้าชมงานกว่า 1.4 แสนคน โดยสถาบันการเงินเฉพาะกิจของรัฐและนาโนไฟแนนซ์ที่เข้าร่วมในงานกว่า 20 ราย คาดว่าจะมียอดเงินฝากรวมกว่า 5,000 ล้านบาท และยอดสินเชื่อเพื่อรายย่อยรวมมากกว่า 8,000 ล้านบาท และคาดว่าสถาบันการเงินของรัฐจะมีลูกค้ารายใหม่เพิ่มขึ้นมากกว่า 2 หมื่นราย
ทั้งนี้ เพื่อเพิ่มช่องทางในการเข้าถึงสินเชื่อและฝากเงินที่ได้ผลตอบแทนดี จึงสั่งการให้สถาบันการเงินเฉพาะกิจที่มีสาขาในห้างสรรพสินค้าที่เปิดวันเสาร์-อาทิตย์ที่ 27-28 มิ.ย. เปิดรับยื่นคำขอสินเชื่อจากประชาชนที่เดินทางเข้าไปติดต่อในสาขาห้างด้วย และหากงานนี้ประสบความสำเร็จอาจขยายผลจัดงานนี้ปีละ 2 ครั้ง และอาจเชิญสมาคมธนาคารไทยเข้าร่วมด้วย
"จัดงานเพียง 2 วัน ไม่ได้หวังว่าจะกระตุ้นจีดีพีกี่เปอร์เซ็นต์ แต่ถือเป็นการส่งสัญญาณว่าให้แบงก์รัฐเข้าไปปล่อยกู้ เพราะตอนนี้รัฐบาลก็ให้เกษตรกรชะลอการทำนาไปก่อน หากต้องการสินเชื่อเพื่อประกอบอาชีพอื่นก็สามารถเข้ามาหาความรู้ด้านการเงินในงานนี้ได้" นายรังสรรค์ กล่าว
นายชาติชาย พยุหนาวีชัย ผู้อำนวยการธนาคารออมสิน กล่าวว่า ธนาคารพร้อมสั่งการให้สาขาที่อยู่ในห้างสรรพสินค้าทั้งหมดกว่า 200 สาขา เปิดรับคำขอสินเชื่อและฝากเงินภายในโครงการนี้ เบื้องต้นเตรียมวงเงินปล่อยกู้ไว้ 2,000 ล้านบาท หากมีความต้องการขอสินเชื่อเข้ามากก็พร้อมอนุมัติ
ด้าน น.ส.รื่นวดี สุวรรณมงคล อธิบดีกรมบังคับคดี กล่าวว่า กรมบังคับคดีได้จัดตั้งศูนย์ไกล่เกลี่ยลูกหนี้ โดยออกหนังสือเชิญลูกหนี้ของธนาคารรัฐ 3 แห่ง รวมลูกหนี้เกือบ 3,000 ราย ได้แก่ ธนาคารออมสิน ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือเอสเอ็มอีแบงก์ และธนาคารอิสลามแห่งประเทศไทย (ไอแบงก์) โดยเป็นลูกหนี้ที่ศาลมีคำพิพากษาแล้ว และอยู่ระหว่างการบังคับคดีหรือยึดทรัพย์